
ΟΜΙΛΙΑ Γ. ΝΤΑΒΡΗ
Φίλες και φίλοι, επιτρέψτε μου καταρχάς να σας μεταφέρω τους χαιρετισμούς των απλών μελών, των στελεχών και του Προέδρου των ΑΝΕΞΑΡΤΗΤΩΝ ΕΛΛΗΝΩΝ.

Κύριε Υπουργέ, θα απευθυνθώ σε εσάς, γιατί στο πρόσωπό σας βλέπω την κυβέρνηση. Θα ήθελα βέβαια σήμερα να ήταν εδώ και ο κύριος Στουρνάρας, γιατί από ότι άκουσα και τον κύριο Ασκούνη και τους άλλους, που ανήκουν και είναι επιφανή στελέχη της ΚΕΔΕ, αν άκουσα καλά, ζητούν χρήματα. Για να ανέβουμε και να γίνει η Τοπική Αυτοδιοίκηση εργαλείο και κύριος μοχλός ανάπτυξης της χώρας, χρειάζονται χρήματα και οργάνωση. 


Αλήθεια, φίλες και φίλοι, δεν υπήρχαν τα χρήματα και η οργάνωση τον καιρό τον πριν, που το ΠΑΣΟΚ με τις μεγάλες ιδέες ή η ΝΕΑ ΔΗΜΟΚΡΑΤΙΑ, αγκάλιαζε σφιχτά και κομματικά τους Δήμους; Σαφώς και υπήρχαν. Δεν υπήρχαν στην κεντρική πολιτική σκηνή χρήματα και νομικό πλαίσιο; Σαφώς και υπήρχαν. Τι έκανε, τι έφταιξε και πήγε στραβά, κύριε Υπουργέ Κάτι έφταιξε σίγουρα. Αφού υπάρχει αποτέλεσμα, υπάρχει και η αιτία.


Η αιτία αυτή είναι μία. Το οικονομικό και πολιτικό κατεστημένο της χώρας, κύριε Υπουργέ, δεν υπηρέτησε τον ελληνικό λαό. Κινήθηκε, έφτιαξε νόμους σε κεντρικό επίπεδο, προώθησε άρχοντες στην Τοπική Αυτοδιοίκηση, οι οποίοι επέτρεπαν τη ροή του χρήματος από τη βάση στους λίγους. Όπως γίνεται και συνεχίζει να γίνεται σήμερα σε όλη την Ευρώπη, που είναι η κύρια συνιστώσα και η γραμμή πάνω στην οποία καβαλάμε και εμείς και πάμε προς την καταστροφή.


Άκουσα τον κύριο Σόιμπλε χθες. Παρά το κλίμα αισιοδοξίας που και ο κύριος Μπέζας, αλλά και τα άλλα στελέχη προσπαθούν να περάσουν από τις τηλεοράσεις, να λέει, ο  μοιραίος αυτός κύριος, ότι αν δεν κτυπήσουμε την ανεργία στους νέους, είναι θέμα μικρού χρόνου, πολύ μικρού, να τιναχτεί η ευρωπαϊκή κοινωνία στον αέρα και να έχουμε επανάσταση. 


Φοβάμαι και θα πω μόνο αλήθειες, ότι ούτε ο σκοπός αυτός της ΚΕΔΕ θα πετύχει, ούτε καμία πρόταση σε κανένα χαρτί δεν θα αποδώσει, εάν τόσο στην Ευρώπη, αλλά και εσείς ως κυβέρνηση δεν αλλάξετε, δεν βρείτε τρόπο να πείσετε αυτούς που έκλεψαν και τους Έλληνες πολίτες, και τους ευρωπαίους πολίτες στο νότο, να ανοίξουν το σεντούκι, να αντιστραφεί η ροή του χρήματος από πάνω προς τα κάτω, ούτε ώστε ο πολίτης στα Γιάννενα, ο πολίτης στην Πάτρα, ο πολίτης στο μικρό χωριό, ο πολίτης στη Λάρισα, να μπορεί να έχει τη δυνατότητα να πληρώνει τα δημοτικά τέλη, να πληρώνει τις υπηρεσίες τις κοινωνικές και να μπορεί να ζει. 


Η λύση λοιπόν, κύριε Υπουργέ, είναι αυτή. Μέσα στη χώρα, πρέπει να περάσετε και να αλλάξετε οικονομική πολιτική και να πληρώσουν αυτοί που έκλεψαν την χώρα. Εάν δεν βρείτε τρόπο να πληρώσουν αυτοί που έχουν, και τα νερά θα ξεπουλήσετε, και τα σκουπίδια θα δώσει η Αθήνα στον Ράιχενμπαχ και ο κόσμος θα λιώνει και καμία πρόταση από αυτές που θα ψηφίσει η ΚΕΔΕ  σήμερα, δεν θα υλοποιηθεί. Να είστε σίγουρος για αυτό.

Σας παρακαλώ λοιπόν θερμά, γιατί δεν είναι σκοπός μου να πετύχω στην πρόβλεψή μου. Ο σκοπός ενός Βουλευτή της αντιπολίτευσης είναι με καθαρή φωνή και λέγοντας αλήθειες, να πει στην κυβέρνηση και να συμβάλλει με θετική πρόταση για να πετύχει η κυβέρνηση. Νομίζω ότι όλοι και ιδιαίτερα αυτό το βλέπουμε στις τοπικές κοινωνίες, όπου υπάρχουν Δήμαρχοι οι οποίοι ανήκουν στο ένα ή στο άλλο κόμμα και κινούνται στο πλαίσιο της συνεργασίας, όπως τόνισε ο Περιφερειάρχης της Θεσσαλίας, και βρίσκουν λύσεις, με 90% περικοπές, θα πρέπει λοιπόν να βρείτε τρόπους να πληρώσουν αυτοί που έκλεψαν την χώρα. Να σταματήσετε να ξεπουλάτε το νερό και τα αγαθά και τα ασημικά της χώρας. Τα λιμάνια ανήκουν στους πολίτες της Πάτρας, της Ηγουμενίτσας, το νερό ανήκει στα Γιάννενα, το νερό ανήκει στην Πάτρα, ανήκει στη Λάρισα. Εάν θα έρθουν και θα τα πάρουν οι ξένοι αυτά, τίποτα δεν θα υλοποιηθεί και θα κάθεστε απέναντί μου ως απλός πολίτης, ως φίλος προς φίλο, και θα με κοιτάτε και θα μου λέτε παρακαλώ βοήθα και εγώ θα σας λέω παρακαλώ, κύριε Υπουργέ, κάντε το αυτονόητο. 


Αγαπητοί φίλοι, η χώρα κινδυνεύει. Η ΚΕΔΕ θα πρέπει να είναι ένα Όργανο, γιατί έχει τεράστιες σφιχτές σχέσεις με την κεντρική εξουσία και αν θέλει να υλοποιήσει αυτό που έχει  γράψει ως σύνθημα, να πιέσει την κεντρική κυβέρνηση για να πληρώσουν αυτοί που μπορούν. Οι πολίτες δεν μπορούν άλλο, κύριε Υπουργέ και θα πρέπει όλοι μαζί, με νοοτροπία ομόνοιας και συνεργασίας, τον αποδέχομαι αυτόν τον όρο, να μην πάμε σε κοινωνική έκρηξη, που λέει ο κύριος Σόιμπλε.


Μακάρι φεύγοντας από εδώ να βρούμε λύσεις, να έρθουμε κοντά, και η κυβέρνηση και η αντιπολίτευση, με ένα σκοπό. Να μη χαθεί, κύριε Υπουργέ, η χώρα. Φοβάμαι ότι αν συνεχίσετε να ακούτε τον Ράιχενμπαχ και δεν πάτε στην κυρία Μέρκελ, να τη βάλετε να λυγίσει το γόνυ στην Ελλάδα, δεν πρόκειται να καταφέρετε τίποτε. Στοπ στις εντολές και στη γραμμή Μέρκελ και Σόιμπλε. 



Λοιπόν, φίλοι και φίλες, χάρηκα. Σας μεταφέρω φιλικούς χαιρετισμούς του απλού μέλους των ΑΝΕΞΑΡΤΗΤΩΝ ΕΛΛΗΝΩΝ, των στελεχών, του Προέδρου και μείνετε ο ένας δίπλα στον άλλον και βοηθείστε τους Δημάρχους να πιέσουν την κεντρική εξουσία για να μη χάσουμε το νερό μας, τον αέρα μας και την πατρίδα.

Σας ευχαριστώ πολύ.

